**Bjarkøy** er en tidligere kommune i Troms, som var den minste kommunen i fylket. Den ble slått sammen med Harstad 1. januar 2013. Bjarkøya er ei historisk øy som er nevnt i Snorres kongesagaer. Dette var hjemstedet til Tore Hund og hans søster Sigrid Toresdatter, og kan også ha vært hjemstedet til Ottar fra Hålogaland. Bjarkøya var kommunesenter for Bjarkøy kommune som også innbefattet deler av Grytøya og Sandsøya.

Etymologi
---------

Bjarkøy [bjark`øy] er oppkalt etter Bjarkøya [bjærk`øya], av urnordisk *Bjarkrøy* og *Bjarkar-*. Navnet forekommer flere steder langs norskekysten og betyr «øy med bjørkeskog».

Navnet er blitt knyttet til Bjarkøyretten (*bjarkøyréttr*). Dette er en gammel nordisk by- eller handelslov som opprinnelig skal ha hatt sitt rettssete lokalisert like nord for Björkö i den svenske innsjøen Mälaren, der den kjente handelsbyen Birka befant seg i vikingtiden. Fra Björkö har navnet spredt seg som kallenavn til andre handelssteder. Bjarkøy var et sentrum for finnehandelen, og kan ha fått kallenavnet av denne grunn. De fleste andre steder med samme navn er sannsynligvis direkte navngitt som vekststeder for bjørk.

Geografi
--------

Skjær i nærheten av Krøttøya
Båthus på Krøttøya
Bjarkøy var en øykommune. Den bestod av 365 små øyer, holmer og skjær, i tillegg til deler av Grytøya. De største øyene var Bjarkøya, Helløya, Krøttøya og Sandsøya. I Sundsvollsundet mellom Helløya og Bjarkøya ligger det et fugleberg som primært er tilholdssted for krykkje. Man kan også observere at de fleste andre vanlige måsearter har tilhold i og rundt krykkjeberget, og i tillegg er det ofte både ørn, skarv, kråke og ravn som kan observeres i sundet.

Den 1. januar 2013 var det meste av befolkningen i Bjarkøy kommune bosatt på Bjarkøya, Sandsøya og i Skjellesvik på Grytøya, men det er også folk bosatt på de mindre øyene. Steinavær hadde fast bosetning frem til 1912, og var helt avfolket i 1914.

Høyeste fjell i kommunen var Skjellesvikgalten på 987 moh, mens høyeste fjell på Bjarkøya er Falkeberget på 248 moh.

### Grunnkretser

Det området som tidligere utgjorde Bjarkøy kommune regnes i dag som et av de ni delområdene i Harstad kommune, og er delt inn i følgende sju grunnkretser (innbyggertall 2012):

* Meløyvær (3)
* Leirvåg (39)
* Nergård (176)
* Øvergård (70)
* Akkarnes (0)
* Fenes (66)
* Sandsøy (101)

Utvikling i folketallet i kommunen de siste årene:

| 2000 | 2005 | 2010 | 2012 |
| --- | --- | --- | --- |
| 602 | 535 | 482 | 455 |

Historie
--------

Bauta til minne om Tore Hund, like ved Bjarkøy kirke (bak). Tore Hund var en av de betydeligste høvdingene i Hålogaland. Han hadde gård på Bjarkøy og var ifølge Sagaen om Olav den hellige en av lederne i opprøret mot kong Olav Haraldsson Digre i 1030. Foto: 2019 
Kommunen ble opprettet den 1. januar 1838 under navnet *Sand herred*. Ved kongelig resolusjon av 6. desember 1886 ble navnet endret til Bjarkøy herred. Kommunens grenser var uendret frem til 1. januar 1964. Da ble deler av Bjarkøy kommune med 480 innbyggere som omfattet øya Lemmingvær og deler av Senja overført til Tranøy kommune.

Den kirkelige historien til Bjarkøy henger sammen med Trondenes. Det var prest på Trondenes allerede i 1321. Trondhjems Reformats 1589 viser at Trondenes prestegjeld på denne tiden var meget omfattende, med fjorten kirker og ni prester. Ved anordning av 28. desember 1731 ble en rekke områder skilt ut fra Trondenes som egne prestegjeld: Kvæfjord, Sand, Hillesøy, Ibestad med Tranøy, Dyrøy og Lenvik annekssokn, Torsken og Mefjord. Det nye Trondenes prestegjeld ble ved reskr. av 29. oktober 1813 slått sammen med Sand prestegjeld.

Ved kongelig resolusjon av 19. juni 1875 ble Sand sokneprestembete skilt ut den 1. oktober. Sand prestegjeld skiftet navn, på samme måte som kommunen, til Bjarkøy prestegjeld ved kongelig resolusjon av 6. desember 1886.

Samfunn
-------

Kommunehuset i Nergårdshamn på Bjarkøya. Foto: TorbjørnS (2010) 
Næringslivet består primært av jordbruk, fiske og fiskeforedling.

Turistnæringen er viktig for det lille øysamfunnet. Bjarkøy har fire spisesteder – Bjarkøy Gjestekro,Valhall på Krøttøy som er et hotell og naturopplevelsesenter med bar, restaurant og 60 sengeplasser,

Grytøy Gjestestue og Krambua, Bjarkøy, og en campingplass (Leirvåg Camping). Bjarkøy Båtforening i Nergårdshamn og Leirvåg Rom og Båtutleie leier ut båter til turister.

Bjarkøy kommunale barnehage ligger på Bjarkøya. I tillegg ble det i januar 2008 åpnet en barnehage på Sandsøy. Bjarkøy skole er en kombinert barne- og ungdomsskole.

Fylkesvei 867 går fra bydelen Bergseng i Harstad til Austnes i Bjarkøy. Fra Fenes til Austnes er det fergeforbindelse. Bjarkøyforbindelsen er en planlagt tunnel, som ble påbegynt i 2015 og åpner høsten 2017.

Lokalavisen *Bjarkøyposten* er siden 2000 blitt utgitt av Bjarkøy kommune. Lokalavisen *Sverdslaget* er en nettavis som skrives av frivillige journalister.

* Nærbutikken i Fagervikveien med utsyn mot Andfjorden. Fortegnet panorama: 2019Nærbutikken i Fagervikveien med utsyn mot Andfjorden. Fortegnet panorama: 2019
* Bjarkøy kirke ble opprinnelig reist i 1766 på Sandsøya, men ble flyttet og gjenreist på Bjarkøya i 1886. De snøkledte fjellene bak ligger på Grytøya. Fortegnet panorama: 2019Bjarkøy kirke ble opprinnelig reist i 1766 på Sandsøya, men ble flyttet og gjenreist på Bjarkøya i 1886. De snøkledte fjellene bak ligger på Grytøya. Fortegnet panorama: 2019

Kultur
------

Bjarkøy kirke ble reist i 1886. Foto: 2019 
### Tusenårssted

Bjarkøy kommunestyre vedtok følgende lokaler som tusenårssteder i kommunen:

* Ungdomshuset Folkvang, Sandsøy
* Ungdomshuset Fredvang, Fenes på Grytøy
* Ungdomshuset Trudvang, Bjarkøy

**Vertskommune for Farmen**

Innspillingen av den andre sesongen av *Farmen*, som gikk på TV 2 i 2003, foregikk i Horsevika på Grytøya i Bjarkøy kommune.

Kommunevåpen
------------

Griffen på Bjarkøys kommunevåpen er lånt fra Bjarkøyættens våpen.
Kommunevåpenet til Bjarkøy ble vedtatt av Bjarkøy kommunestyre den 4. juli 1985. Blasoneringen lyder: «I blått en halv gull griff». Våpenskjoldet ble godkjent av Kommunal- og arbeidsdepartementet gjennom kongelig resolusjon av 11. april 1986.

Griff er et gammelt fabeldyr som fremstilles som en krysning mellom en løve og en ørn. Motivet henspiller på Bjarkøyættens våpen, og brukes også i våpenskjoldet til Troms fylke.

Kommunesammenslåing med Harstad
-------------------------------

Den 1. januar 2013 ble Bjarkøy slått sammen med Harstad kommune. Sammenslåingen ble vedtatt i kommunestyrene i Bjarkøy og Harstad 10. oktober 2002 og 19. desember 2002, og stadfestet 28. oktober 2010 og 14. oktober 2010. Beslutningen ble vedtatt av Kommunal- og regionaldepartementet gjennom kongelig resolusjon av 24. juni 2011. Den nye kommunen fikk navnet Harstad, etter at navneforslaget *Trondenes* ble forkastet av begge kommuner den 21. januar 2011.

Det nye kommunestyret fikk 35 medlemmer, mot 43 i «gamle Harstad» og 13 i Bjarkøy. Til kommunestyrevalget i september 2015 består det av 33 representanter fra «gamle Harstad» kommune og to representanter fra kommunestyret i Bjarkøy. 10 representanter fra «gamle Harstad» og 11 fra Bjarkøy fikk derfor en forkortet funksjonstid.

Etter kommunevalget 2011 ble formannskapet i Harstad redusert fra 9 til 7 medlemmer. I perioden 2013–2015 er formannskapet i Bjarkøy kommune omdannet til bygdeutvalg for Bjarkøy. Fellesnemnda består av formannskapene i dagens kommuner – ni representanter fra «gamle» Harstad og fem fra Bjarkøy. Fra sammenslåingstidspunktet til et nytt kirkelig fellesråd velges på ordinær måte med virkning fra 1. januar 2016, skal fellesnemnda velge kommunal representant.

Notable personer fra Bjarkøy
----------------------------

* Tore Hund
* Hamida Kristoffersen
* Ruben

Se også
-------

* Bjarkøyætten
* Bjarkøyretten
* Bjarkøya

Referanser
----------

1. 1 2 3  Jørn Sandnes og Ola Stemshaug: *Norsk Stadnamnleksikon*, Det Norske Samlaget, Oslo, 1976, side 71, ISBN 82-521-0544-0
2. ↑  Sverdslaget[*død lenke*]
3. ↑  *100-års jubileumsskrift Bjarkøy kirke*. S.l: s.n. 1986.
4. ↑  FOR-1986-04-11-898: Godkjenning av våpen og flagg, Bjarkøy kommune, Troms. Kommunal og arbeidsdepartementet, 11. april 1986
5. ↑  Bjarkøy kommunestyre den 10 oktober 2002, sak 51/02
6. ↑  Harstad kommunestyre sak nr 128 av 19. desember 2002
7. ↑  Bjarkøy kommunestyre den 14. oktober 2010, sak 0034/10
8. ↑  Harstad kommunestyre den 28. oktober 2010, sak 10/110
9. ↑  Kommunal og regionaldepartementet: Harstad og Bjarkøy slår seg saman, pressemelding, 24. juni 2011
10. 1 2 3 4 5  FOR-2011-06-24-629: Sammenslåing av Harstad og Bjarkøy kommuner, Troms, Norsk Lovtidend avd II 2011, hefte 3, Kommunal- og regionaldepartementet, 24. juni 2011
11. ↑  Hans Viktor Øye: Beholder navnet Arkivert 4. november 2013 hos Wayback Machine. Harstad Tidende, 21. januar 2011
12. ↑  Kulturstripa (5. november 2019) radio.nrk.no (17:35)

Eksterne lenker
---------------

* Harstad kommunes hjemmeside
* En av landets eldste kommuner er historie
* Jens L. Jenssen: *Bjarkøy bygdebok. 1 : Inntil 1850 årene* (Trondheim, 1947)
* Jens L. Jenssen: *Bjarkøy bygdebok. 2 : Personalhistorie* (Trondheim, 1948)
* Trude Aga Bruun: *Sagaøya i det norrøne grenselandet : høvdingsetet på Bjarkøy* (Tromsø, 1995)

| * v
* d
* r
Troms og Finnmark |
| --- |
| Troms | 
* Alta
* Balsfjord
* Bardu
* Berlevåg
* Båtsfjord
* Dyrøy
* Gamvik
* Gratangen
* Hammerfest
* Harstad
* Hasvik
* Ibestad
* Karasjok
* Karlsøy
* Kautokeino
* Kvæfjord
* Kvænangen
* Kåfjord
* Lavangen
* Lebesby
* Loppa
* Lyngen
* Målselv
* Måsøy
* Nesseby
* Nordkapp
* Nordreisa
* Porsanger
* Salangen
* Senja
* Skjervøy
* Storfjord
* Sørreisa
* Sør-Varanger
* Tana
* Tjeldsund
* Tromsø
* Vadsø
* Vardø

 | Finnmark |

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** GeoNames
 |